SKRIFTLIG FORESPØRGSEL P-2006/00

af María Sornosa Martínez (PSE) til Kommissionen

(16. juni 2000)

Om: Den valencianske lokalregerings ulovlige anvendelse af fællesskabsmidler til udvikling af informationssamfundet

Den 21. juni 1996 udstedte den autonome valencianske regering en beslutning, hvorved informationssamfundets valencianske kontor OVSI (Oficina Valenciana para la Sociedad de la Información) blev oprettet, bl.a. med det formål for øje at koordinere og overvåge gennemførelsen af projektet for integration af den autonome region Valencia i informationssamfundet på den måde, der er beskrevet i et memorandum underskrevet i Bruxelles den 28. november 1994.

OVSI har imidlertid siden sin oprettelse været genstand for mistro i politiske, økonomiske og sociale kredse, fordi det ikke ligefrem varetager de funktioner, som det blev oprettet til. Denne situation har givet sig udslag i, at en minister i lokalregeringen er trådt tilbage på grund af formodning om bestikkelse, at sammenslutninger af erhvervsdrivende har indgivet anmeldelse om illoyal konkurrence i forbindelse med forlængelsesplanen for Infoville-programmet (der hører under den valencianske lokalregerings overordnede telekommunikationsplan), osv.

Har Kommissionen kendskab til disse kendsgerninger?

Kan Kommissionen oplyse, hvilken form for fællesskabsfinansiering og hvor meget den valencianske lokalregering har modtaget til oprettelse af OVSI, Infoville-programmet (eller et hvilket som helst af de programmer, der hører under den valencianske lokalregerings infocenter), specielt i forbindelse med budgetpost B5-330 og B5-331 om informationssamfundet?

Agter Kommissionen at indlede en undersøgelse for at afklare, om den valencianske lokalregering anvender denne fællesskabsbistand korrekt og i overensstemmelse med de målsætninger for udvikling af informationssamfundet i den valencianske region, som de blev bevilliget på grundlag af?

Svar afgivet på Kommissionen vegne af Michel Barnier

(28. juli 2000)

Kommissionen har ikke tidligere haft kendskab til de oplysninger, det ærede medlem fremsætter.

Den 8. juli 1998 modtog Kommissionen en formel ansøgning om støtte fra OVSI på i alt 10 000 ud af et samlet budget på 60 000. Målet var at støtte afholdelsen af den anden sommerskole om regionalpolitik vedrørende informationssamfundet og telekommunikation, som skulle finde sted i Alicante i perioden 21.-24. september 1998.

Det foreslåede projekt stemte overens med målene i ISAC-arbejdsprogrammet, og efter en vurdering foretaget af ISAC/IS2 blev det besluttet at yde støtte over budgetpost B5-331. Udbetalingerne skete i overensstemmelse med gældende bestemmelser, og den endelige rapport og den finansielle oversigt viste tydeligt, at støtten blev anvendt til at gennemføre denne begivenhed som beskrevet i ansøgningen.

Det operationelle program for Valencia-regionen for perioden 1994-1999, hvortil der blev ydet støtte under Den Europæiske Fond for Regional Udvikling, indeholdt ganske rigtigt en foranstaltning til støtte for informationssamfundet. OVSI var en af støttemodtagerne under denne foranstaltning. Bortset fra store investeringer er Kommissionen ikke involveret i udvælgelse af individuelle projekter, hvortil der skal ydes strukturfondstøtte, og den har ikke yderligere oplysninger om, hvordan støtten til OVSI er blevet anvendt.

Kommissionen har anmodet de spanske myndigheder om de relevante oplysninger.